
Logovací štandard prevádzkovateľa

Prevádzkové a bezpečnostné záznamy (ďalej len „logy“) predstavujú základný zdroj dôkazov o činnostiach používateľov, systémových a strojových identít, aplikácií, služieb, zariadení a sieťových prvkov. Musia umožniť spätne zrekonštruovať významné udalosti, zistiť ich pôvod, rozsah a následky, podporiť detekciu hrozieb, riešenie incidentov, audit, kontrolu a preukázanie regulačného súladu.
Logovanie sa navrhuje a prevádzkuje ako súčasť celého životného cyklu riešenia. Dodávateľ je povinný zabezpečiť, aby jeho riešenie vytváralo úplné, presné, časovo synchronizované, strojovo spracovateľné a chránené logy v rozsahu podľa Kyberzmluvy, tohto štandardu, aplikovateľnej zmluvnej a technickej dokumentácie a analýzy rizík.
[bookmark: __RefHeading___Toc6225_3891905039]

Tento dokument určuje záväzné minimálne požiadavky na návrh, obsah, zber, prenos, centralizáciu, ochranu, koreláciu, monitorovanie, uchovávanie, sprístupňovanie, export, forenzné zaistenie a bezpečné vymazanie logov. Uplatňuje sa na informačné systémy, ITVS, lokálne, cloudové a dátové služby, sieťové a bezpečnostné prvky, operačné systémy, databázy, aplikácie, API, identity, kontajnery, operačné technológie, systémy umelej inteligencie a dodávateľské služby podľa ich aplikovateľnosti.

Logovací štandard (tento dokument) sa uplatňuje počas celého životného cyklu plnenia a vykladá sa spolu s Kyberzmluvou, Bezpečnostnými politikami prevádzkovateľa, Kyberbezpečnostným štandardom prevádzkovateľa a preukázateľne sprístupnenými vnútornými predpismi prevádzkovateľa. Pri súbehu požiadaviek sa uplatní prísnejšia alebo osobitnejšia požiadavka, ak prevádzkovateľ písomne neurčí inak.

Dokument vychádza najmä zo zákona o kybernetickej bezpečnosti a jeho vykonávacích predpisov, zákona o ITVS a jeho vykonávacích predpisov, GDPR a zákona č. 18/2018 Z. z., AI Actu, Data Actu, Cyber Resilience Actu, zákona č. 367/2024 Z. z. o kritickej infraštruktúre, aktuálnych vnútorných predpisov Sociálnej poisťovne a relevantných technických odporúčaní NIST, ENISA, OWASP a IETF.

Technické požiadavky sa uplatňujú primerane kategorizácii, klasifikácii informačných aktív, kritickosti služby, právnym povinnostiam a identifikovaným rizikám; ich konkrétne parametre sa určujú v aplikovateľnej zmluvnej alebo technickej dokumentácii a v schválenom logovacom profile.

Pre riadne logovanie je nevyhnutné najmä:
· synchronizovať čas všetkých relevantných zdrojov s dôveryhodným časovým zdrojom a monitorovať odchýlku,
· zabezpečiť dostatočnú kapacitu, bezpečný prenos, centrálny zber a uchovávanie logov počas určenej retenčnej lehoty,
· priebežne vyhodnocovať logy, korelovať udalosti a vytvárať bezpečnostné upozornenia podľa detekčných scenárov,
· chrániť dôvernosť, integritu, autenticitu a dostupnosť logov a celého logovacieho reťazca,
· zabezpečiť dostupnosť logov aj pri výpadku zdroja, prenosu alebo centrálnej platformy a pravidelne overovať ich obnoviteľnosť.
Každý projekt, systém a služba musí mať pred produkčným nasadením schválený logovací profil určujúci najmenej zdroje logov, povinné udalosti a polia, formát a schému, korelačné identifikátory, bezpečný transport, cieľový centrálny systém správy prevádzkových záznamov alebo SIEM, online dostupnosť, celkovú retenciu, prístupové roly, detekčné scenáre, lehoty spracovania upozornení, kapacitu, integritu, zálohovanie, forenzný export, pozastavenie výmazu a postup pri výpadku logovania. 

Logovací profil sa predkladá na validáciu útvaru kybernetickej a informačnej bezpečnosti alebo SOC a vedie sa ako riadený podklad zmluvnej, projektovej, zmenovej alebo prevádzkovej dokumentácie konkrétneho systému alebo služby.

Štandard sa uplatňuje na všetky technológie, prostredia a služby dotknuté plnením vrátane mobilných zariadení, internetu vecí, ICS/OT, webových a API služieb, cloudových a kontajnerových prostredí, orchestrácie, integračných platforiem, umelej inteligencie a produktov s digitálnymi prvkami. Ak technológia nevie splniť povinnú požiadavku, dodávateľ pred implementáciou predloží analýzu rizík a návrh rovnocenného alebo kompenzačného opatrenia; výnimka musí byť časovo obmedzená a písomne schválená podľa Kyberzmluvy.

[bookmark: __RefHeading___Toc6229_3891905039][bookmark: _Toc235216523]Význam kľúčových slov
V tomto dokumente sa používajú tieto kľúčové slová:
„musí“ alebo „je povinný“ – označuje povinnú požiadavku.
„nesmie“ – označuje povinný zákaz.
„odporúča sa“ – označuje opatrenie, ktoré sa uplatní podľa rizika, technickej primeranosti , aplikovateľnej zmluvnej a technickej dokumentácie; ak jeho neuplatnenie môže zvýšiť riziko nad akceptovanú úroveň, vyžaduje sa schválená výnimka a kompenzačné opatrenie.
Výrazy „malo by“ a „nemalo by“, ak sa v prevzatom technickom texte výnimočne použijú, sa vykladajú rovnako ako „odporúča sa“ alebo „neodporúča sa“; neobmedzujú však povinnosť splniť požiadavku označenú ako povinnú.
Implementačná náročnosť, licenčné obmedzenie alebo vlastnosť štandardného produktu samy osebe nie sú dôvodom na neuplatnenie povinnej požiadavky.
Ak sa požiadavka neuplatní, dodávateľ postupuje podľa režimu výnimiek, kompenzačných opatrení a akceptácie reziduálneho rizika upraveného Kyberzmluvou .
Výklad záväznosti požiadaviek sa uplatňuje aj na sumárne tabuľky a logovací profil.
a. Konkrétnejšia požiadavka uvedená v zmluve na výkon činností, jej prílohe, technickej špecifikácii alebo schválenom logovacom profile má prednosť pred všeobecným minimom tohto štandardu, ak neurčuje nižšiu úroveň ochrany bez schválenej výnimky.
b. Schválenie výnimky nezbavuje dodávateľa povinnosti splniť právne záväznú požiadavku.

Na účely tohto štandardu majú pojmy a skratky význam podľa Kyberzmluvy, Prílohy č. 1, Prílohy č. 2, zákona o kybernetickej bezpečnosti, zákona o ITVS a ich vykonávacích predpisov; osobitne sa používajú tieto pojmy:
AI – umelá inteligencia alebo systém alebo funkcionalita založená na modeloch umelej inteligencie.
API – aplikačné programové rozhranie.
CSIRT – tím na riešenie kybernetických bezpečnostných incidentov.
IAM – riadenie identít a prístupových oprávnení.
ICS/OT – priemyselné riadiace systémy a prevádzkové technológie.
IoT – internet vecí; prepojené zariadenia a snímače komunikujúce prostredníctvom siete.
KMS – systém riadenia kryptografických kľúčov.
KPI – kľúčový ukazovateľ výkonnosti alebo kvality procesu.
MFA – viacfaktorová autentifikácia.
MTTA – priemerný čas od vzniku upozornenia po jeho prevzatie na spracovanie.
MTTD – priemerný čas od vzniku udalosti po jej detekciu.
NTP – sieťový protokol na synchronizáciu času zariadení a systémov.
PAM – riadenie privilegovaných prístupov a účtov.
SIEM – systém centralizovaného zberu, normalizácie, korelácie a vyhodnocovania bezpečnostných udalostí a logov.
SLA – dohodnutá úroveň služby alebo záväzná lehota reakcie a vyriešenia.
SOC – bezpečnostné operačné centrum zabezpečujúce monitorovanie, detekciu a reakciu.
UTC – koordinovaný svetový čas.
WORM – režim uloženia, v ktorom možno údaje zapísať, ale počas retenčnej lehoty ich nemožno meniť ani vymazať.
Bezpečnostné upozornenie – upozornenie vytvorené na základe pravidla, korelácie, anomálie alebo iného detekčného mechanizmu, ktoré vyžaduje vyhodnotenie a prípadnú reakciu.
Detekčný scenár – zdokumentovaná kombinácia zdrojov, podmienok, pravidiel, priorít, lehôt a postupu reakcie na konkrétny typ hrozby.
Dočasná vyrovnávacia pamäť – chránené lokálne úložisko logov používané počas dočasnej nedostupnosti centrálneho zberu.
Falošne negatívny výsledok – stav, keď existujúca škodlivá alebo nežiaduca udalosť nie je detegovaná.
Falošne pozitívny výsledok – stav, keď je legitímna udalosť nesprávne vyhodnotená ako bezpečnostný problém.
Identifikátor korelácie alebo sledovania – jedinečný údaj prepájajúci udalosti tej istej transakcie, relácie alebo distribuovanej požiadavky.
Kontrola integrity – kryptografické alebo technické overenie, že log alebo export nebol neoprávnene zmenený.
Kyberzmluva – Zmluva o zabezpečení plnenia bezpečnostných opatrení a notifikačných povinností, ku ktorej je tento štandard prílohou.
Log – časovo označený prevádzkový alebo bezpečnostný záznam vytvorený systémom, službou, zariadením, aplikáciou alebo bezpečnostným nástrojom.
Logovací profil – schválená špecifikácia zdrojov logov, udalostí, polí, formátov, prenosu, ochrany, online dostupnosti, retencie, detekčných scenárov a zodpovedností pre konkrétny systém alebo službu.
Logovací reťazec – súbor zdrojov, agentov, prenosových prvkov, syntaktických analyzátorov a úložísk zabezpečujúcich tok logov do centrálnej platformy.
Maskovanie – čiastočné zakrytie citlivej hodnoty pri zachovaní obmedzenej identifikačnej informácie.
Obsah správy – vlastný obsah požiadavky, odpovede alebo správy prenášanej protokolom alebo API.
Oneskorenie príjmu – čas medzi vznikom udalosti a jej prijatím centrálnou logovacou alebo SIEM platformou.
Online dostupnosť – obdobie, počas ktorého sú logy bezprostredne vyhľadateľné a dostupné na analýzu bez potreby obnovy z archívu.
Pozastavenie výmazu a uchovanie dôkazov – opatrenie, ktorým sa zastaví automatický výmaz alebo rotácia relevantných logov a dôkazov.
Redakcia údajov – odstránenie alebo nahradenie citlivej časti hodnoty pred jej uložením alebo sprístupnením.
Reťazec nakladania s dôkazmi – evidencia získania, prenosu, uloženia, sprístupnenia a každej manipulácie s dôkazom.
Retencia – určená doba uchovávania logov vrátane online dostupnej a archívnej časti.
Syntaktický analyzátor – komponent, ktorý rozpoznáva štruktúru logu a prevádza jeho polia do jednotnej schémy.
Stavový signál zdroja – pravidelná správa potvrdzujúca dostupnosť a funkčnosť zdroja logov alebo zberného komponentu.
Syslog – štandardný protokol a formát na prenos systémových a bezpečnostných záznamov.
Tokenizácia – nahradenie citlivej hodnoty zástupným tokenom, ktorý bez osobitného mechanizmu neodhalí pôvodnú hodnotu.
Významná zmena logovania – zmena zdroja, schémy, obsahu, prenosu, ochrany, retencie, syntaktického spracovania alebo detekčného scenára, ktorá môže ovplyvniť detekčnú, auditnú alebo dôkaznú schopnosť.
Zdroj logov – systém, zariadenie, služba, aplikácia, identita alebo komponent, ktorý vytvára alebo sprostredkúva logy.
[bookmark: __RefHeading___Toc6231_3891905039][bookmark: _Toc235216525]1. Požiadavky na logovanie
[bookmark: __RefHeading___Toc6235_3891905039][bookmark: _Toc235216526]1.1 Návrh logovania a zodpovednosti
a. Vlastník systému spolu s dodávateľom vypracuje a pred nasadením schváli logovací profil. Logovací profil je riadeným podkladom zmluvnej, projektovej, zmenovej alebo prevádzkovej dokumentácie a obsahuje najmenej zdroje logov, povinné udalosti a polia, formát a schému, časovú synchronizáciu, korelačné identifikátory, spôsob prenosu, dočasnú vyrovnávaciu pamäť, začlenenie do centrálneho systému správy prevádzkových záznamov alebo SIEM, syntaktické analyzátory, detekčné scenáre, bezpečnostné upozornenia a lehoty ich spracovania, prístupové roly, online dostupnosť, retenciu, kapacitu, ochranu integrity, zálohovanie, forenzný export, pozastavenie výmazu a uchovanie dôkazov a bezpečný výmaz.
b. [bookmark: _Toc235216528]Dodávateľ zodpovedá za úplnosť, presnosť, kvalitu, časovú správnosť a kontinuitu logov vytváraných jeho riešením. Bezodkladne oznámi prevádzkovateľovi výpadok logovania, prenosu alebo zberu, zmenu schémy alebo objemu, prekročenie kapacity, stratu integrity alebo inú skutočnosť, ktorá môže znížiť detekčnú, auditnú alebo dôkaznú schopnosť; ak má udalosť potenciálne významný dopad, postupuje aj podľa čl. VII Kyberzmluvy. Zmena logovania je významnou zmenou a podlieha analýze dopadu, testovaniu a schváleniu.
[bookmark: __RefHeading___Toc6237_3891905039]
[bookmark: __RefHeading___Toc1455_3859580398][bookmark: _Toc235216529]1.2 Povinný obsah logov
a. Musí byť implementované logovanie všetkých bezpečnostne a prevádzkovo relevantných udalostí v rozsahu primeranom riziku. Logy musia umožniť jednoznačne určiť, kto alebo ktorá služba vykonala akú činnosť, kedy, odkiaľ, voči ktorému aktívu a s akým výsledkom, vrátane neúspešných pokusov, zmien bezpečnostného stavu a udalostí potrebných na preukázanie súladu.
1. úspešné a neúspešné autentifikácie, odhlásenia, zablokovania účtu, udalosti MFA, vydanie, použitie a zrušenie relácií alebo tokenov a zmeny autentifikačných prostriedkov,
2. vytvorenie, zmenu, deaktiváciu a zrušenie používateľských, servisných a systémových identít, skupín, rolí, oprávnení a členstiev,
3. úspešné a neúspešné prístupy k chráneným a prísne chráneným informáciám, hromadné čítanie, export, tlač, kopírovanie, sťahovanie, zdieľanie, zmenu a výmaz,
4. kritické a privilegované operácie vrátane zmien konfigurácie, bezpečnostných politík, logovania, auditných nastavení, kľúčov, certifikátov, záloh a obnovy,
5. spustenie, zastavenie, zlyhanie a reštart procesu, služby, aplikácie, kontajnera, automatizovanej úlohy alebo integračného toku vrátane významných chýb a výnimiek,
6. vzdialené a servisné prístupy prostredníctvom VPN, ZTNA, RDP, SSH alebo nástrojov podpory, najmä začiatok a koniec relácie, zdroj, cieľ, identitu, schválenie PAM/JIT, prenesené súbory a privilegované príkazy podľa technických možností.
b. Logovanie musí pokrývať aj udalosti API, cloudových služieb, kontajnerov, orchestrácie, databáz, integračných platforiem, bezpečnostných nástrojov, systémov umelej inteligencie a produktov s digitálnymi prvkami v rozsahu podľa časti 1.6, aplikovateľnej zmluvnej alebo technickej dokumentácie a schváleného logovacieho profilu.
c. Logy sa vytvárajú v konzistentnom, dokumentovanom a strojovo spracovateľnom formáte. Riešenie musí podporovať bezpečný prenos do centrálnej platformy prostredníctvom syslogu, CEF, JSON, API alebo iného formátu schváleného prevádzkovateľom; použitie konkrétneho formátu nesmie znižovať úplnosť, integritu ani korelačnú použiteľnosť logov.
[bookmark: __RefHeading___Toc6239_3891905039][bookmark: _Toc235216530]1.3 Zber, prenos, ochrana a uchovávanie logov
a. Kritické systémy a služby odosielajú logy do centrálneho systému správy prevádzkových záznamov alebo SIEM takmer v reálnom čase; cieľové oneskorenie je najviac päť minút, ak zmluva na výkon činností, jej príloha, technická špecifikácia alebo schválený logovací profil neurčí prísnejšiu požiadavku. Pri výpadku spojenia sa používa chránená lokálna dočasná vyrovnávacia pamäť s monitorovanou kapacitou, ochranou integrity a automatickým doslaním.
b. [bookmark: _Toc235216532]Musí sa nepretržite monitorovať dostupnosť a kvalita celého logovacieho reťazca, najmä stavové signály zdrojov, objem a frekvencia udalostí, chyby syntaktického spracovania, neznáme alebo zmenené schémy, časová odchýlka, stav frontov, kapacita, oneskorenie príjmu, úspešnosť archivácie, integrita a dostupnosť zberných komponentov. Výpadok kritického zdroja, významné zníženie objemu alebo strata logov sa rieši ako bezpečnostná udalosť alebo incident.
c. [bookmark: _Toc235216533]Log nesmie obsahovať heslá, privátne kľúče, obnovovacie kódy, celé autentifikačné tokeny, relačné identifikátory alebo súbory cookie, tajomstvá, nepotrebný obsah správ ani nadbytočné osobné údaje. Používa sa zoznam povolených polí, maskovanie, tokenizácia alebo redakcia údajov. Bezpečnostné testy musia overiť, že citlivé hodnoty neunikajú do logov ani chybových hlásení.
d. [bookmark: _Toc235216534]Každý záznam obsahuje, ak je údaj dostupný a primeraný účelu: čas v UTC alebo s uvedením časovej zóny a presnosti, identifikátor a typ udalosti, zdroj a prostredie, používateľskú alebo systémovú identitu, identifikátor relácie, korelácie alebo sledovania, zdrojovú a cieľovú adresu, dotknutý objekt alebo aktívum, vykonanú akciu, výsledok, dôvod zlyhania, úroveň závažnosti a identifikátor transakcie, požiadavky, incidentu alebo zmeny. Názvy polí, kódovanie a formát musia byť konzistentné, dokumentované a strojovo spracovateľné.
e. Pri webových a aplikačných službách sa logujú najmenej metóda, koncový bod alebo normalizovaná cesta, stavový kód, čas spracovania, identita alebo klient, zdrojová adresa alebo rovnocenný identifikátor a korelačný identifikátor. Obsah URL parametrov, hlavičiek, požiadaviek a odpovedí sa loguje iba v nevyhnutnom a minimalizovanom rozsahu a nesmie obsahovať tajomstvá alebo nadbytočné osobné údaje.
f. Pre jednotlivé virtuálne hosty, tenanty, aplikácie alebo bezpečnostné domény sa zabezpečí jednoznačné oddelenie alebo označenie logov tak, aby bolo možné určiť ich pôvod, vlastníka, klasifikáciu a prístupové oprávnenia.
g. Webové a API logy musia podľa aplikovateľnosti obsahovať čas, časovú zónu, zdrojovú adresu alebo rovnocenný identifikátor, identitu klienta alebo používateľa, metódu, normalizovanú cestu alebo koncový bod, stavový kód, veľkosť alebo čas odpovede, korelačný identifikátor a výsledok bezpečnostnej kontroly. Hlavičky User-Agent a Referer sa logujú iba v rozsahu potrebnom na bezpečnostný alebo prevádzkový účel a po posúdení rizika ochrany osobných údajov.
h. Logy sa uchovávajú oddelene od zdrojového systému v centrálnej platforme s oddelenými administrátorskými rolami. Kritické logy musia byť chránené proti neoprávnenej zmene a vymazaniu režimom umožňujúcim iba dopĺňanie, nemenným úložiskom alebo WORM mechanizmom, kryptografickými kontrolami integrity, zálohami a pravidelným overovaním obnoviteľnosti.
i. Kapacita sa dimenzuje podľa reálneho objemu, špičiek, retenčných lehôt, indexácie, replikácie a primeranej rezervy. Prahy kapacity sa monitorujú a eskalujú v predstihu; zaplnenie úložiska nesmie viesť k tichému zastaveniu logovania, strate udalostí alebo prepisovaniu kritických logov bez schváleného pravidla.
j. Bezpečnostne relevantné logy sa centrálne uchovávajú najmenej 12 mesiacov. Logy kritických systémov, privilegovaných činností, vzdialených prístupov, prístupov k chráneným a prísne chráneným informáciám, zmien bezpečnostných politík a udalostí potrebných na vyšetrovanie sa uchovávajú najmenej 24 mesiacov. Zmluvná dokumentácia, schválený logovací profil, registratúrny plán, právny predpis alebo pozastavenie výmazu a uchovanie dôkazov môže určiť dlhšiu dobu. Najmenej 90 dní logov kritických systémov musí byť bezprostredne vyhľadateľných.
k. Bezpečnostné logy sa automatizovane korelujú a vyhodnocujú podľa detekčných scenárov a rizika. Kritické bezpečnostné upozornenia sa spracúvajú nepretržite 24/7 alebo podľa schváleného prevádzkového modelu s ekvivalentnou reakciou. Detekčné pravidlá sa najmenej raz ročne a po významnom incidente alebo zmene preskúmajú, otestujú a zdokumentujú; falošne pozitívne a falošne negatívne zistenia sa používajú na ladenie bez neodôvodneného znižovania pokrytia.
l. Čas na všetkých relevantných zdrojoch je synchronizovaný s dôveryhodným časovým zdrojom. Odchýlka sa monitoruje, eviduje a pri prekročení schváleného limitu eskaluje. Logy uvádzajú časovú zónu alebo používajú UTC a zachovávajú poradie udalostí aj pri zmene letného času alebo výpadku synchronizácie.
m. Všetky relevantné servery, sieťové prvky, aplikácie, cloudové služby a zberné komponenty musia používať dôveryhodný a podľa rizika autentifikovaný časový zdroj; nemožnosť synchronizácie musí byť monitorovaná a kompenzovaná.
n. Logovanie sa navrhne tak, aby zaplnenie lokálneho alebo centrálneho úložiska neohrozilo stabilitu systému a nespôsobilo nekontrolovanú stratu logov. Použije sa oddelené úložisko alebo partícia, riadená rotácia, limity kapacity, včasné upozornenie a bezpečné správanie pri poruche.
o. Logy kritických služieb a systémov sa bez zbytočného odkladu prenášajú na oddelenú centrálnu platformu; lokálna kópia nesmie byť jediným zdrojom dôkazu.
p. Prístup k logom a logovacím súborom sa riadi najmenej týmito zásadami:
1. čítanie, vyhľadávanie, export a správa sú povolené iba menovite oprávneným osobám podľa rolí a potreby poznať,
2. zmena a výmaz logov sú zakázané okrem riadeného retenčného alebo bezpečného výmazu; kritické logy sa ukladajú v režime umožňujúcom iba dopĺňanie alebo v nemennom režime,
3. archivované logy sa podľa klasifikácie a rizika komprimujú, šifrujú a chránia kontrolou integrity; ručný export alebo archivácia sa kryptograficky overí a zaznamená.
q. Rozsah a granularita logovania musia zodpovedať účelu, kritickosti, kategorizácii, klasifikácii informácií, právnym požiadavkám a riziku; nadmerné logovanie citlivého obsahu je rovnako neprípustné ako nedostatočná auditná stopa.

[bookmark: __RefHeading___Toc6241_3891905039][bookmark: _Toc235216535]1.4 Detekcia, upozornenia a prevádzka SIEM
a. [bookmark: _Toc235216536]Pre každý kritický systém sa určia detekčné scenáre pokrývajúce najmenej kompromitáciu účtu, zneužitie privilégií, obchádzanie MFA alebo PAM, neobvyklý export údajov, zmenu bezpečnostnej konfigurácie, vypnutie ochrany alebo logovania, bočný pohyb útočníka v sieti, odcudzenie údajov, škodlivý kód a vydieračský softvér a zneužitie API, cloudovej identity, kontajnera alebo AI služby podľa aplikovateľnosti. Detekčné scenáre majú vlastníka, prioritu, lehotu spracovania upozornenia, prevádzkový postup reakcie, eskalačný mechanizmus a testovací scenár.
b. [bookmark: _Toc235216537]Bezpečnostné upozornenie musí byť priradené, vyhodnotené, eskalované a uzavreté s auditnou stopou. Kritické upozornenie sa bezodkladne odovzdá incidentnému procesu; integrácia so servisným alebo incidentným systémom musí zachovať identifikátory a časovú os. Ukazovatele výkonnosti zahŕňajú najmenej pokrytie zdrojov, dostupnosť logovacieho reťazca, oneskorenie príjmu, úspešnosť syntaktického spracovania, počet nespracovaných upozornení, MTTD, MTTA a úspešnosť testov detekčných scenárov.

[bookmark: __RefHeading___Toc6243_3891905039][bookmark: _Toc235216538]1.5 Forenzná použiteľnosť a uchovanie dôkazov
[bookmark: _Toc235216539]Pri incidente, audite, kontrole alebo inom právnom dôvode sa relevantné logy, snímky, konfigurácie a metadáta zaistia bez zmeny originálu. Export musí byť úplný, časovo ohraničený, v otvorenom alebo dohodnutom formáte, s opisom schémy, časovej zóny a použitých filtrov, kryptografickým kontrolným súčtom, identitou exportujúcej osoby a reťazcom nakladania s dôkazmi. Pozastavenie výmazu a uchovanie dôkazov zastaví automatický výmaz alebo rotáciu na dobu určenú prevádzkovateľom alebo príslušným orgánom.

[bookmark: __RefHeading___Toc6245_3891905039][bookmark: _Toc235216540]1.6 Osobitné požiadavky pre cloud, API, kontajnery a AI
a. Cloudové logy zahŕňajú najmenej riadiacu rovinu, IAM, administrátorské operácie, KMS a správu tajomstiev, sieťové toky, prístupy k úložiskám, konfigurácie a zmeny pravidiel. Logy API zahŕňajú klienta alebo systémovú identitu, rozsah oprávnenia alebo rolu, koncový bod, metódu, stavový kód, čas spracovania, korelačný identifikátor, obmedzenie frekvencie a bezpečnostné odmietnutia bez logovania citlivého obsahu požiadavky. 
b. [bookmark: _Toc235216541]Kontajnery a orchestrácia logujú kontrolný súčet obrazu, nasadenie a prijatie pracovnej záťaže, prístupy k tajomstvám, spustenie príkazu, sieťové pravidlá a bezpečnostné udalosti počas behu. Systém umelej inteligencie loguje verziu modelu a konfigurácie, vstupné a výstupné metadáta v minimalizovanom rozsahu, ľudský zásah, významné zmeny, bezpečnostné odmietnutia, incidenty a monitorovanie kvality a odchýlok v rozsahu dovolenom právnymi predpismi.

[bookmark: __RefHeading___Toc6247_3891905039][bookmark: _Toc235216542]1.7 Vlastníctvo, export a ukončenie
[bookmark: _Toc235216543]Logy a odvodené bezpečnostné záznamy vytvorené pri plnení musia byť prevádzkovateľovi dostupné bez neprimeranej technickej alebo zmluvnej závislosti od dodávateľa. Dodávateľ zabezpečí export v dohodnutom alebo otvorenom formáte, zachovanie retencie a online dostupnosti aj pri výpadku, migrácii alebo skončení služby, odovzdanie schém, syntaktických analyzátorov, integračných konfigurácií a detekčných pravidiel v rozsahu zmluvných práv a písomné potvrdenie bezpečného výmazu zostávajúcich kópií po splnení retenčných a právnych povinností.

[bookmark: __RefHeading___Toc6249_3891905039][bookmark: _Toc235216544]2. Súhrn požiadaviek
Referenčné identifikátory SR 21 až SR 47 sú zachované z predchádzajúcich verzií Logovacieho štandardu na zabezpečenie nadväznosti na existujúce kontrolné zoznamy, projektovú dokumentáciu a evidenciu požiadaviek. Nejde o číslovanie odsekov tejto prílohy a žiadne požiadavky SR 1 až SR 20 z tohto dokumentu nechýbajú. Stĺpec MoSCoW vyjadruje záväznosť požiadavky; aplikovateľnosť sa posudzuje podľa jej znenia, logovacieho profilu a analýzy rizík.
Tabuľka 1 – Minimálne požiadavky na obsah logov
	Ref
	Požiadavka
	MoSCoW

	SR 21
	Implementovať logovanie všetkých bezpečnostne a prevádzkovo relevantných udalostí podľa logovacieho profilu.
	M

	SR 22
	Zaznamenávať úspešné aj neúspešné autentifikácie, odhlásenia, zablokovania účtu, udalosti MFA a životný cyklus relácií alebo tokenov.
	M

	SR 23
	Zaznamenávať životný cyklus identít, účtov, skupín, rolí, oprávnení a členstiev.
	M

	SR 24
	Zaznamenávať prístupy a operácie s chránenými a prísne chránenými informáciami vrátane hromadného čítania, exportov, kopírovania a výmazov.
	M

	SR 25
	Zaznamenávať kritické a privilegované operácie a zmeny bezpečnostného stavu, konfigurácie, politík, kľúčov, certifikátov, záloh a logovania.
	M

	SR 26
	Zaznamenávať spustenie, zastavenie, zlyhanie a reštart procesov, služieb, aplikácií, kontajnerov, automatizovaných úloh a integračných tokov.
	S

	SR 27
	Zaznamenávať vzdialené a servisné prístupy vrátane relácií, zdrojov, cieľov, schválenia PAM/JIT, prenosov súborov a privilegovaných príkazov podľa technických možností.
	S

	SR 28
	Uchovávať relevantné bezpečnostné a prevádzkové logy najmenej 12 mesiacov; kritické alebo forenzné logy najmenej 24 mesiacov a najmenej 90 dní logov kritických systémov bezprostredne vyhľadateľných.
	M

	SR 29
	Podporovať bezpečný prenos logov do centrálnej platformy v schválenom strojovo spracovateľnom formáte.
	M



Tabuľka 2 – Minimálne požiadavky na zber, ochranu a vyhodnocovanie logov
	Ref
	Požiadavka
	MoSCoW

	SR 30
	Webové a API logy vytvárať v štruktúrovanom formáte a citlivý obsah hlavičiek, parametrov, požiadaviek a odpovedí minimalizovať.
	S

	SR 31
	Logy jednotlivých virtuálnych hostov, nájomníkov, aplikácií a bezpečnostných domén jednoznačne oddeliť alebo označiť.
	S

	SR 32
	Logovať povinné časové, identitné, zdrojové, cieľové, akčné, výsledkové a korelačné polia podľa logovacieho profilu.
	M

	SR 33
	Uchovávať relevantné logy na oddelenej centrálnej platforme s oddelenými administrátorskými rolami.
	M

	SR 34
	Dimenzovať a monitorovať kapacitu podľa objemu, špičiek, retencie, indexácie, replikácie a primeranej rezervy.
	M

	SR 35
	Uplatniť dlhšiu retenciu alebo pozastavenie výmazu, ak ich určí právny predpis, registratúrny plán, zmluvná dokumentácia alebo schválený logovací profil, incident, audit, kontrola alebo oprávnený orgán.
	M

	SR 36
	Logy automatizovane korelovať a vyhodnocovať podľa detekčných scenárov, rizika a parametrov tabuľky 4.
	M

	SR 37
	Kritické bezpečnostné upozornenia spracúvať nepretržite 24/7 alebo ekvivalentným schváleným režimom.
	M

	SR 38
	Zabezpečiť presné časové značky, časovú zónu alebo UTC a monitorovanie časovej odchýlky.
	M

	SR 39
	Podľa rizika používať autentifikovaný a redundantný časový zdroj.
	C

	SR 40
	Synchronizovať všetky relevantné zdroje a zberné komponenty s dôveryhodným časovým zdrojom.
	M

	SR 41
	Zabrániť, aby zaplnenie logovacieho úložiska ovplyvnilo stabilitu systému alebo spôsobilo tichú stratu logov.
	M

	SR 42
	Použiť oddelené úložisko alebo partíciu, riadenú rotáciu, limity kapacity, včasné upozornenia a bezpečné správanie pri poruche alebo rovnocenné opatrenie.
	S

	SR 43
	Prenášať logy kritických systémov do centrálnej platformy takmer v reálnom čase, cieľovo najneskôr do piatich minút.
	M

	SR 44
	Povoliť prístup k logom iba menovite oprávneným osobám podľa rolí, minimálnych oprávnení a potreby poznať.
	M

	SR 45
	Chrániť kritické logy proti zmene a výmazu nemenným režimom, WORM alebo rovnocenným opatrením.
	M

	SR 46
	Chrániť archivované logy šifrovaním, kontrolou integrity a auditovaným exportom podľa klasifikácie a rizika.
	S

	SR 47
	Nastaviť rozsah a granularitu logovania podľa účelu, kritickosti, kategorizácie, klasifikácie, právnych požiadaviek a rizika.
	M



[bookmark: __RefHeading___Toc6251_3891905039][bookmark: _Toc235216545]3. Kategórie zdrojov logov
· Skupina SEC zahŕňa bezpečnostné nástroje, služby identít a prístupov a ochranné sieťové prvky, najmä EDR alebo antimalvér, IDS/IPS, VPN a ZTNA, webové proxy a WAF, autentifikačné a autorizačné služby, MFA, PAM, JIT, NAC, nástroje riadenia zraniteľností, DLP, SIEM, firewally, smerovače, prepínače a ďalšie ochranné prvky.
· Skupina OS zahŕňa operačné systémy serverov a pracovných staníc, virtualizačné platformy, sieťové prvky, kontajnerové uzly, úložiská, zálohovacie systémy a ďalšie systémové alebo infraštruktúrne komponenty. Rozlišujú sa najmä systémové udalosti a auditné alebo bezpečnostné udalosti.
Skupina APP zahŕňa aplikácie, databázy, API, integračné platformy a toky, dávkové úlohy a používateľské alebo systémové transakcie. Zahŕňa najmä komunikáciu klienta alebo služby so serverom, udalosti účtov a identít, bezpečnostne a prevádzkovo významnú aktivitu a významné akcie, transakcie, zmeny, zlyhania a výnimky.
· Cloudové služby, kontajnery, orchestrácia, systémy umelej inteligencie a produkty s digitálnymi prvkami sa zaradia do skupiny SEC, OS alebo APP podľa povahy zdroja a udalosti; ich osobitné udalosti sa určia podľa časti 1.6 a logovacieho profilu.
· Konkrétne zdroje, udalosti a polia sa určia v logovacom profile. Riziková úroveň a minimálne parametre online dostupnosti, retencie, prenosu, vyhodnocovania a ochrany sa určia podľa tabuľky 4, aplikovateľnej zmluvnej dokumentácie a schváleného logovacieho profilu.
· Zdroje vykonávajúce kritickú bezpečnostnú funkciu, zaznamenávajúce privilegované činnosti alebo spracúvajúce prísne chránené informácie sa bez zdokumentovaného a schváleného odôvodnenia nezaradia nižšie ako do vysokej alebo kritickej úrovne.
Tabuľka 3 – Kategórie a typické zdroje logov
	Kód skupiny
	Kategória a podskupiny
	Typické zdroje a udalosti
	Minimálne parametre

	SEC
	Bezpečnostné nástroje; identity a prístupy; sieťová ochrana
	EDR/antimalvér, IDS/IPS, VPN/ZTNA, proxy/WAF, IAM/MFA/PAM/JIT, riadenie zraniteľností, DLP, SIEM, firewall, smerovač, prepínač, NAC; bezpečnostné upozornenia, zmeny politík, prístupy a zásahy do ochranných mechanizmov.
	Podľa tabuľky 4 a logovacieho profilu; kritická bezpečnostná funkcia, privilegovaný prístup alebo prísne chránené informácie spravidla vysoká alebo kritická úroveň.

	OS
	Systémové a auditné udalosti operačných a infraštruktúrnych platforiem
	Operačné systémy, virtualizácia, sieťové prvky, kontajnerové uzly, úložiská a zálohovacie systémy; spustenie, zastavenie, zlyhanie, zmena konfigurácie, stav zdroja, autentifikácia, prístup k objektu a privilegovaná operácia.
	Podľa tabuľky 4, kritickosti dotknutého systému alebo služby a klasifikácie aktív.

	APP
	Aplikácie, databázy, API, integrácie, účty, aktivita a významné akcie
	Komunikácia klienta alebo služby so serverom, požiadavky a výsledky, účty a roly, bezpečnostne významná aktivita, transakcie, zmeny údajov, zlyhania, výnimky a udalosti bezpečnostných mechanizmov.
	Podľa tabuľky 4, klasifikácie údajov, dopadu na základnú službu a logovacieho profilu.



Tabuľka 3 zachováva pôvodné skupiny SEC, OS a APP a dopĺňa ich o súčasné technológie. Pôvodné koeficienty počtu dní sa nepoužívajú ako celková retencia, pretože by pri niektorých zdrojoch nedosahovali minimálnu dobu uchovávania relevantných prevádzkových a bezpečnostných logov podľa aplikovateľných právnych predpisov. Konkrétne parametre sa určia podľa tabuľky 4, aplikovateľnej zmluvnej dokumentácie a logovacieho profilu.

Tabuľka 4 – Minimálne parametre podľa kritickosti a rizika
	Kritickosť / riziko
	Nízke
	Stredné
	Vysoké alebo kritické

	Online dostupnosť
	min. 30 dní
	min. 60 dní
	min. 90 dní

	Celková retencia bezpečnostných logov
	min. 12 mesiacov
	min. 12 mesiacov
	min. 24 mesiacov pre kritické alebo forenzné logy; inak min. 12 mesiacov

	Prenos do centrálnej platformy
	najneskôr do 60 minút
	najneskôr do 15 minút
	takmer v reálnom čase, cieľovo do 5 minút

	Vyhodnocovanie
	pravidelné automatizované
	priebežné automatizované
	nepretržité 24/7 alebo ekvivalentný schválený režim

	Kontrola integrity
	áno; rozsah a mechanizmus podľa rizika
	áno
	áno; nemenný režim alebo WORM

	Šifrovanie pri prenose
	áno
	áno
	áno; vzájomná autentifikácia podľa rizika

	Šifrovanie pri uložení
	podľa klasifikácie
	áno pre chránené informácie
	áno pre chránené a prísne chránené informácie

	Zálohovanie a obnova
	podľa klasifikácie, rizika, aplikovateľnej zmluvnej dokumentácie a schváleného logovacieho profilu
	pravidelne testované
	pravidelne testované, oddelené a chránené proti neoprávnenej zmene



Tabuľka 4 určuje minimálne parametre podľa rizika a kritickosti. Dvanásťmesačné minimum sa vzťahuje na relevantné prevádzkové a bezpečnostné logy podľa aplikovateľných právnych predpisov; dvadsaťštyrimesačná retencia je prísnejšou zmluvnou požiadavkou pre kritické a forenzné logy podľa Kyberzmluvy a Prílohy č. 2. Pri rozpore sa uplatní prísnejšia požiadavka z Kyberzmluvy, aplikovateľnej zmluvnej dokumentácie, právneho predpisu alebo registratúrneho plánu.

[bookmark: __RefHeading___Toc6253_3891905039][bookmark: _Toc235216546]4. Výklad záväznosti a doplňujúce pravidlá
[bookmark: __RefHeading___Toc1457_3859580398]4.1 Metóda MoSCoW a záväznosť požiadaviek
· M – MUSÍ BYŤ (Must have) – povinná požiadavka. Odchýlka je možná iba v režime schválenej výnimky podľa Kyberzmluvy, ak právny predpis, Kyberzmluva , aplikovateľná zmluvná dokumentácia alebo schválený logovací profil výnimku nevylučuje.
· S – MALO BY BYŤ (Should have) – predvolená požiadavka, ktorá sa uplatní, ak dodávateľ nepreukáže závažný technický alebo rizikový dôvod jej neuplatnenia. Dôvod, analýza rizík, kompenzačné opatrenie a doba trvania musia byť zdokumentované a vopred schválené.
C – MOHLO BY BYŤ (Could have) – odporúčané opatrenie, ktoré sa uplatní podľa rizika, technickej primeranosti a prínosu. Zmluva na výkon činností, jej príloha, technická špecifikácia alebo schválený logovací profil ho môže určiť ako povinné.
W – NATERAZ SA NEUPLATNÍ (Won't have this time) – požiadavka sa na konkrétne plnenie alebo verziu neuplatní iba vtedy, ak je tak výslovne uvedené a odôvodnené v zmluve na výkon činností, jej prílohe, technickej špecifikácii, schválenom logovacom profile alebo písomne schválenej výnimke; označenie W nepredstavuje trvalú výnimku.
Metóda MoSCoW v tomto štandarde neurčuje závažnosť zraniteľnosti ani kritickosť systému; určuje záväznosť a prioritu implementácie požiadavky v rámci konkrétneho plnenia.
V základných sumárnych tabuľkách sa označenie W nepoužíva, pretože štandard ustanovuje minimálny spoločný rozsah požiadaviek. Označenie W možno použiť iba pre konkrétne plnenie po zdokumentovanom posúdení aplikovateľnosti a schválení v zmluve na výkon činností, jej prílohe, technickej špecifikácii, schválenom logovacom profile alebo písomne schválenej výnimke.
· Požiadavka právneho predpisu, Kyberzmluvy , aplikovateľnej zmluvnej dokumentácie alebo schváleného logovacieho profilu sa nemôže znížiť označením S, C alebo W v sumárnej tabuľke.
· Výnimky sa evidujú, časovo obmedzujú, pravidelne prehodnocujú a uzatvárajú po odstránení dôvodu. Schválenie reziduálneho rizika nezbavuje dodávateľa zodpovednosti za riadne plnenie povinností.

[bookmark: __RefHeading___Toc6257_3891905039][bookmark: _Toc235216548]5. Právne, technické a interné východiská
[bookmark: __RefHeading___Toc6259_3891905039][bookmark: _Toc235216549]5.1 Zdroje a legislatívne východiská

· Slov-Lex – aktuálne znenia právnych predpisov Slovenskej republiky.
· EUR-Lex – aktuálne znenia právnych aktov Európskej únie.
· Národný bezpečnostný úrad a príslušné jednotky CSIRT.
· Ministerstvo investícií, regionálneho rozvoja a informatizácie Slovenskej republiky.
· ENISA, NIST, OWASP, IETF a relevantné RFC.
· Interné normy a detekčné scenáre Sociálnej poisťovne.
· NIST SP 800-92 – Guide to Computer Security Log Management.
· NIST SP 800-61 Rev. 3 – Incident Response Recommendations and Considerations for Cybersecurity Risk Management: A CSF 2.0 Community Profile.
· OWASP Logging Cheat Sheet a OWASP Application Security Verification Standard.
· RFC 5424 – The Syslog Protocol.
· RFC 5425 – Transport Layer Security (TLS) Transport Mapping for Syslog.
· Odporúčania ENISA pre logovanie, monitorovanie a reakciu na incidenty.
· Technické a prevádzkové štandardy, architektonické pravidlá a detekčné scenáre SOC prevádzkovateľa.
· Schválený logovací profil konkrétneho systému alebo služby a aplikovateľná zmluvná alebo technická dokumentácia.
· Príloha č. 1 – Bezpečnostné politiky prevádzkovateľa.
· Príloha č. 2 – Kyberbezpečnostný štandard.
· Kyberzmluva.
· Ďalšie dôveryhodné zdroje určené prevádzkovateľom podľa technológie a rizika.
· Zákon č. 395/2002 Z. z. o archívoch a registratúrach a o doplnení niektorých zákonov v znení neskorších predpisov.
· Zákon č. 461/2003 Z. z. o sociálnom poistení v znení neskorších predpisov.
· Zákon č. 215/2004 Z. z. o ochrane utajovaných skutočností a o zmene a doplnení niektorých zákonov v znení neskorších predpisov, podľa aplikovateľnosti.
· Zákon č. 300/2005 Z. z. Trestný zákon v znení neskorších predpisov.
· Zákon č. 301/2005 Z. z. Trestný poriadok v znení neskorších predpisov, podľa aplikovateľnosti.
· Zákon č. 367/2024 Z. z. o kritickej infraštruktúre a o zmene a doplnení niektorých zákonov v znení neskorších predpisov.
· Zákon č. 305/2013 Z. z. o elektronickej podobe výkonu pôsobnosti orgánov verejnej moci (zákon o e-Governmente) v znení neskorších predpisov.
· Zákon č. 272/2016 Z. z. o dôveryhodných službách pre elektronické transakcie na vnútornom trhu v znení neskorších predpisov.
· Zákon č. 18/2018 Z. z. o ochrane osobných údajov a o zmene a doplnení niektorých zákonov v znení neskorších predpisov.
· Zákon č. 69/2018 Z. z. o kybernetickej bezpečnosti v znení neskorších predpisov.
· Zákon č. 95/2019 Z. z. o informačných technológiách vo verejnej správe v znení neskorších predpisov.
· Zákon č. 452/2021 Z. z. o elektronických komunikáciách v znení neskorších predpisov, podľa aplikovateľnosti.
· Vyhláška Ministerstva investícií, regionálneho rozvoja a informatizácie Slovenskej republiky č. 401/2023 Z. z. o riadení projektov a zmenových požiadaviek v prevádzke informačných technológií verejnej správy.
· Vyhláška č. 179/2020 Z. z. sa uplatňuje počas jej účinnosti a vyhláška č. 184/2026 Z. z. odo dňa nadobudnutia jej účinnosti.
· Vyhláška č. 78/2020 Z. z. o štandardoch pre informačné technológie verejnej správy v účinnom znení.
· Vyhláška č. 85/2018 Z. z., ktorou sa ustanovujú podrobnosti o spôsobe vyhotovenia a náležitostiach listinného rovnopisu elektronického úradného dokumentu, podľa aplikovateľnosti.
· Vyhláška Ministerstva investícií, regionálneho rozvoja a informatizácie Slovenskej republiky č. 335/2023 Z. z., ktorou sa vykonávajú niektoré ustanovenia zákona o e-Governmente.
· Vyhláška č. 70/2021 Z. z. o zaručenej konverzii v znení neskorších predpisov, podľa aplikovateľnosti.
· Vyhláška č. 547/2021 Z. z. o elektronizácii agendy verejnej správy, podľa aplikovateľnosti.
· Vyhláška Národného bezpečnostného úradu č. 164/2018 Z. z., ktorou sa určujú identifikačné kritériá prevádzkovanej služby, v účinnom znení a podľa aplikovateľnosti.
· Vyhláška Národného bezpečnostného úradu č. 166/2018 Z. z. o podrobnostiach o technickom, technologickom a personálnom vybavení jednotky pre riešenie kybernetických bezpečnostných incidentov, podľa aplikovateľnosti.
· Vyhláška Národného bezpečnostného úradu č. 226/2025 Z. z., ktorou sa ustanovujú podrobnosti o hláseniach, v účinnom znení.
· Vyhláška Národného bezpečnostného úradu č. 227/2025 Z. z. o bezpečnostných opatreniach a vyhláška č. 493/2022 Z. z. o audite kybernetickej bezpečnosti, v účinnom znení.
· Vyhláška Národného bezpečnostného úradu č. 48/2019 Z. z. o administratívnej bezpečnosti utajovaných skutočností, podľa aplikovateľnosti.
· Nariadenie Európskeho parlamentu a Rady (EÚ) 2016/679 (GDPR).
· Nariadenie (EÚ) 2024/1689 (AI Act), nariadenie (EÚ) 2023/2854 (Data Act), nariadenie (EÚ) 2024/2847 (Cyber Resilience Act) a nariadenie (EÚ) 2022/868 (Data Governance Act), podľa aplikovateľnosti.
· NIST SP 800-92, NIST SP 800-61 Rev. 3, aktuálne odporúčania ENISA, OWASP Logging Cheat Sheet a relevantné IETF/RFC štandardy sa používajú ako technické východiská.
· Nariadenie (EÚ) č. 910/2014 (eIDAS) v znení nariadenia (EÚ) 2024/1183, podľa aplikovateľnosti.
· Nariadenie Európskeho parlamentu a Rady (EÚ) 2019/881 (akt o kybernetickej bezpečnosti), podľa aplikovateľnosti.
· Smernica Európskeho parlamentu a Rady (EÚ) 2022/2555 (NIS2), zohľadňovaná prostredníctvom zákona o kybernetickej bezpečnosti a jeho vykonávacích predpisov.
· Smernica Európskeho parlamentu a Rady (EÚ) 2016/2102 o prístupnosti webových sídel a mobilných aplikácií subjektov verejného sektora, podľa aplikovateľnosti.
· Smernica Európskeho parlamentu a Rady (EÚ) 2019/1024 o otvorených dátach a opakovanom použití informácií verejného sektora, podľa aplikovateľnosti.
· Aktuálne postupy a metodické usmernenia CSIRT.SK pre riešenie kybernetických bezpečnostných incidentov.
· Metodika systematického zabezpečenia organizácií verejnej správy v oblasti informačnej bezpečnosti, v aktuálnom znení.
· Metodiky riadenia kvality a projektov informačných technológií verejnej správy podľa aktuálnych pravidiel orgánu vedenia, podľa aplikovateľnosti.
· Metodika QAMPR a súvisiace aktuálne metodické usmernenia MIRRI, podľa aplikovateľnosti.
Jednotný dizajn manuál elektronických služieb verejnej správy, podľa aplikovateľnosti.
· Bezpečnostné odporúčania výrobcov a dôveryhodných koordinátorov zraniteľností podľa použitých technológií.
· Metodické usmernenia k ochrane osobných údajov a minimalizácii obsahu logov podľa aplikovateľnosti.
· Technické metodiky CSIRT.SK, ENISA, NIST, OWASP a IETF relevantné pre logovanie, monitorovanie a forenzné zaistenie.
· Ďalšie metodiky, štandardy a záväzné pokyny prevádzkovateľa uvedené v aplikovateľnej zmluvnej alebo technickej dokumentácii alebo preukázateľne doručené dodávateľovi.
· Aktuálne vnútorné predpisy Sociálnej poisťovne v oblasti kybernetickej a informačnej bezpečnosti, najmä PGR č. 20/2025 až 35/2025 podľa vecnej pôsobnosti.
· PGR č. 29/2024 Programové, projektové a zmenové riadenie v podmienkach Sociálnej poisťovne.
· PGR č. 46/2025 a ďalšie vnútorné predpisy upravujúce povinnosti gestora zmluvy a riadenie dodávateľov.
· PGR č. 11/2026 a ďalšie aktuálne riadiace akty upravujúce tvorbu, schvaľovanie a evidenciu vnútorných predpisov.
· Ďalšie vnútorné predpisy, metodické usmernenia a technické štandardy uvedené v aplikovateľnej zmluvnej alebo technickej dokumentácii alebo preukázateľne sprístupnené dodávateľovi.


[bookmark: __RefHeading___Toc6261_3891905039][bookmark: _Toc99359003][bookmark: _Toc235216550]5.2 Klasifikačné stupne informačných aktív

Klasifikácia informácií a informačných aktív sa riadi Prílohou č. 1 – Bezpečnostné politiky prevádzkovateľa a vnútornými predpismi prevádzkovateľa. Nasledujúce zhrnutie sa používa na určenie rozsahu logovania, prístupov, ochrany a retencie.
[bookmark: __RefHeading___Toc6263_3891905039]Dôvernosť
Z hľadiska dôvernosti sa používajú tieto stupne:
a. verejné – informácie preukázateľne zverejnené alebo určené na zverejnenie oprávneným vlastníkom aktíva v súlade s právnymi a vnútornými predpismi,
b. interné – informácie určené na používanie v rámci prevádzkovateľa alebo schváleného dodávateľského vzťahu, ktoré nie sú verejné a ktorých neoprávnené sprístupnenie, zmena, strata alebo nedostupnosť môže mať nízky alebo stredný negatívny dopad,
c. chránené – informácie, ktorých neoprávnené sprístupnenie, zmena, strata alebo nedostupnosť môže mať významný dopad; prístup sa riadi zásadou potreby poznať a minimálnych oprávnení,
d. prísne chránené – informácie, ktorých neoprávnené sprístupnenie, zmena, strata alebo nedostupnosť môže mať kritický dopad; prístup je obmedzený na menovite určené osoby a výnimočné schválené prípady.
Ak informačné aktívum nie je explicitne klasifikované, považuje sa za interné.
[bookmark: __RefHeading___Toc6265_3891905039]Integrita
Z hľadiska integrity sa používa nízka, stredná alebo vysoká úroveň podľa možného dopadu neoprávnenej zmeny alebo nepresnosti na základnú službu, procesy, práva osôb a regulačný súlad.
nízka – chyba alebo nepresnosť nemá významný vplyv na poskytovanie služby a je jednoducho odhaliteľná a opraviteľná,
stredná – chyba alebo nepresnosť môže spôsobiť významný prevádzkový, finančný, právny alebo reputačný dopad alebo narušiť kontinuitu,
vysoká – chyba, nepresnosť alebo neoprávnená zmena môže bezprostredne ohroziť kritickú základnú službu, rozhodovanie, práva osôb alebo dôveryhodnosť dôkazov.
[bookmark: __RefHeading___Toc6267_3891905039]Dostupnosť
Z hľadiska dostupnosti sa používa nízka, stredná alebo vysoká úroveň podľa maximálne prípustného času nedostupnosti, existencie náhradného postupu a dopadu na základnú službu.
nízka – krátkodobý výpadok významne neohrozí poskytovanie služby alebo je dostupný primeraný náhradný postup,
stredná – výpadok môže narušiť kontinuitu, splnenie zákonných lehôt alebo významné procesy prevádzkovateľa,
vysoká – výpadok bezprostredne ohrozuje kritickú základnú službu, práva osôb, bezpečnosť alebo plnenie zákonných povinností.
[bookmark: __RefHeading___Toc6269_3891905039]Autenticita
Z hľadiska autenticity sa posudzuje schopnosť spoľahlivo preukázať pôvodcu, zdroj, čas a nezmenenosť logu. Pri logoch používaných na vyšetrovanie, audit alebo dokazovanie sa vyžaduje vysoká úroveň autenticity, podporená riadením identít, časovou synchronizáciou, kontrolou integrity a reťazcom nakladania s dôkazmi.

